L'alcalde i el president de la Comunitat de Regants Sagunt assistixen a la sessió del Tribunal de les Aigües de València
16 de desembre 2021

![](/media/tn4pnoer/c_9100.jpg?width=850&height=566.9886363636364)

L'alcalde de Sagunt, Darío Moreno, ha assistit este dijous a la sessió del Tribunal de les Aigües de la Vega de València, convidat pel president de la Comunitat de Regants de Sagunt, Pepe Peris, qui li ha acompanyat en esta visita protocol·lària.

El primer edil i el president de la Comunitat de Regants han visitat, tot seguit, la Casa Vestuari del Tribunal on els ha rebut el president d'este, José Alfonso Soria, i on l'alcalde ha tingut l'honor de signar en el Llibre de Visites d'esta mil·lenària entitat que considera «**un referent institucional**».

![](/media/zd4lf5gg/c_9132.jpg?width=378&height=252&mode=max) ![](/media/effpwol3/c_9151.jpg?width=378&height=252&mode=max)

«**És tot un honor haver sigut convidat a la sessió ordinària que s'ha celebrat hui, i a la qual també ha sigut convidada la Comunitat de Regants de Sagunt**», ha manifestat l'alcalde, per a qui ha resultat igualment «**un plaer**» haver estat en representació del municipi «**en una institució que representa el millor de la tradició valenciana**».

«**Estem parlant d'un tribunal mil·lenari que porta segles impartint justícia en un àmbit tan essencial com és el de l'aigua, que ha sigut imprescindible per al nostre sector agrícola i encara continua sent-ho**», ha explicat Moreno, al mateix temps que destacava la seua característica com a «**institució viva i en continuïtat al llarg dels segles**», cosa que li ha fet mereixedora de reconeixements nacionals, europeus i internacionals com la seua inscripció en 2009 en la Llista Representativa del Patrimoni Cultural Immaterial de la Humanitat per la UNESCO.

![](/media/t05di4yf/c_9094.jpg?width=379&height=253&mode=max) ![](/media/mmcpxlwa/c_9117.jpg?width=378&height=252&mode=max)

En la seua visita a la Casa Vestuari, Moreno i Peris han departit amb el president del Tribunal i els síndics representants de les nou sèquies que conformen l'entitat. A més, han pogut conèixer la seua història i funcionament.

El Tribunal de les Aigües de la Vega de València és una institució mil·lenària, fruit de la tradició agrícola, que representa un exemple de racionalització dels recursos i que constituix, així mateix, un dels majors exponents del Dret Foral i Civil Valencià.

D'altra banda, la Comunitat de Regants de Sagunt va ser reconeguda en la festivitat del 9 d'Octubre d'enguany amb la Medalla d'Or de la ciutat, una distinció la concessió de la qual va ser aprovada, segons el Reglament d'Honors i Distincions, i per unanimitat, en la sessió ordinària corresponent al mes de setembre del Ple de l'Ajuntament de Sagunt, que es va celebrar el 30 de setembre.

![](/media/hulkt0tr/c_9089.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/l-alcalde-i-el-president-de-la-comunitat-de-regants-sagunt-assistixen-a-la-sessio-del-tribunal-de-les-aigues-de-valencia/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-i-el-president-de-la-comunitat-de-regants-sagunt-assistixen-a-la-sessio-del-tribunal-de-les-aigues-de-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-i-el-president-de-la-comunitat-de-regants-sagunt-assistixen-a-la-sessio-del-tribunal-de-les-aigues-de-valencia/ "Linked In")
*   [](mailto:?body=https://aytosagunto.es/va/actualitat/l-alcalde-i-el-president-de-la-comunitat-de-regants-sagunt-assistixen-a-la-sessio-del-tribunal-de-les-aigues-de-valencia/)